禪人并化主寫真求贊  其四二九
作者：釋正覺
朝代：宋

paragraphs: 石上足蟠，人間念乾。
秋生眼角，喜入眉端。
丘壑之身心磈磊，叢林之肝膽衰殘。
澗月依稀，夜霜濯磨而氣韻清白。
岩松偃蹇，朔雪湔洗而精神翠寒。
行脚屨敗，住山篾寬。
點著破竈墮，呼回倒剎竿。
光陰催促三眠繭，風雨捫摩百戰瘢。
影像受鑑，音聲度垣。
寂默髑髏眼，光明赤肉團。
雲錦舒春兮華容光燄，潮雷卷雪兮海口波瀾。
掛拂之喝，拄杖之竄。
胡餅饅頭有變通而紹祖供職，蓮華荷葉沒科臼而說禪判宦。
相隨學步，莫似邯鄲。